แนะขายCPFงบแย่เกิน
ซีพีเอฟผลงานไตรมาสแรกขาดทุนก่อนรายการพิเศษพันล้านบาท นักวิเคราะห์แนะขาย
15 พ.ค. 2556

ซีพีเอฟผลงานไตรมาสแรกขาดทุนก่อนรายการพิเศษพันล้านบาท นักวิเคราะห์แนะขาย
บริษัท เจริญโภคภัณฑ์อาหาร หรือซีพีเอฟ แจ้งว่า กำไรสุทธิไตรมาสแรกปีนี้ 1,026 ล้านบาท ลดลง 92% จากช่วงเดียวกันของปีก่อน และเพิ่มขึ้น 331% จากไตรมาส 4 ปีก่อน สาเหตุมาจากโรคกุ้งใหม่ EARLY Mortality Syndrome (EMS) ที่มีผลกระทบต่อธุรกิจสัตว์น้ำอย่างมีนัยสำคัญ
นักวิเคราะห์บริษัทหลักทรัพย์ (บล.) กรุงศรี วิเคราะห์ว่า หากไม่นับรวมกำไรจากการขายเงินลงทุนบริษัท ซีพี ออลล์ (CPALL) 2,000 ล้านบาท จะขาดทุนจากการดำเนินงานจริงประมาณ 1,000 ล้านบาท ขาดทุนเป็นไตรมาสที่สองติดต่อกัน แต่ขาดทุนลดลงจาก 2,200 ล้านบาท ในไตรมาส 4 ปี 2555 และแย่ลงจากกำไร 2,350 ล้านบาท ในไตรมาสแรก ปี 2555 (ไม่รวมการปรับมูลค่าเงินลงทุน 8,670 ล้านบาท และกำไรจากการขายเงินลงทุนอีก 1,000 ล้านบาท ที่เกิดขึ้นในไตรมาสแรก ปี 2555) 
นายอดิเรก ศรีประทักษ์ กรรมการผู้จัดการใหญ่และประธานคณะผู้บริหาร ชี้แจงว่า โรค EMS ที่เกิดขึ้นในอุตสาห กรรมการเลี้ยงกุ้งเมื่อปลายปีที่แล้ว ทำให้การเลี้ยงกุ้งมีอัตราการรอดต่ำ มีการชะลอการเลี้ยงกุ้งในหลายพื้นที่ ทำให้ยอดขายอาหารสัตว์น้ำของบริษัทได้รับผลกระทบค่อนข้างมาก
ทั้งนี้ ภาครัฐและบริษัทได้ทำการวิจัยและหาแนวทางในการบริหารจัดการปัญหาโรค EMS นี้มาโดยตลอด และกำลังอยู่ระหว่างการทดลอง ซึ่งต้องรอผลอีกประมาณ 12 เดือน
สำหรับภาวะผลผลิตเนื้อสัตว์ล้นตลาดในปีที่แล้วนั้น สถานการณ์เริ่มมีแนวโน้มดีขึ้นจากการที่ราคาไก่เนื้อและสุกรในประเทศไทยเริ่มกลับสู่ภาวะปกติ แต่ต้นทุนยังคงอยู่ในระดับที่สูงกว่าระดับเดียวกันของปีก่อน บริษัทคาดว่าราคาวัตถุดิบหลักที่ใช้ในการผลิตในช่วงครึ่งปีหลังน่าจะปรับตัวอ่อนลงกว่าในครึ่งปีแรก และผลการดำเนินงานในครึ่งปีหลังนี้จะกลับมาปกติ และเติบโตได้ตามเป้าหมายที่ตั้งไว้ 15%
นักวิเคราะห์ บล.กรุงศรี แนะนำให้ขายเพราะราคาหุ้นถูก ไม่เพียงพอชดเชยผลประกอบการ โดยความผันผวนของธุรกิจฟาร์มสัตว์และต้นทุนวัตถุดิบยังกดดันครึ่งแรกปีนี้ แม้ราคาหุ้นปัจจุบันใกล้เคียงค่ากลางสัดส่วนราคาต่อกำไร (พี/อี) 13.9 เท่า ที่ซื้อขายใน 12 เดือน และค่าเฉลี่ยของกลุ่มที่ประกอบการพี/อี 13 เท่า
นักวิเคราะห์ บล.นี้ อยู่ระหว่างทบทวนมูลค่าพื้นฐานจากปัจจุบันที่ให้ไว้ 28 บาท อิงพี/อี 13 เท่า
ทั้งนี้ แม้ว่าไตรมาสแรกผลประกอบการ CPF จะเป็นระดับต่ำสุดของปี และจะกลับมามีกำไรในไตรมาส 2 แต่เชื่อว่ากำไรไตรมาสที่เหลือเร่งตัวไม่ทันประมาณการ
นักวิเคราะห์ บล.เอเซีย พลัส ประเมินว่ากำไรดีกว่าคาด เพราะหากไม่นับรวมบันทึกกำไรขายเงินลงทุนขาดทุนเพียง 750 ล้านบาท
ราคาหุ้น CPF ปิดที่ 30.25 บาท ไม่เปลี่ยนแปลงจากวันก่อน